Ftehim iffirmat bejn Sport Malta u l-Kumitat Olimpiku Malti għandu l-valur ta' €2,681,000 fuq medda ta' erba' snin. Bl-għajnuna li se tingħata tibda b'€539,960 din is-sena u tibqa' tielgħa għal €765,460 sal-2020. Hemm diversi tipi ta' assistenza li joffri dan il-ftehim fosthom l-assistenza diretta li għandha tiġi allokata kollha lill-assoċjazzjonijiet u federazzjonijiet nazzjonali għall-preparazzjoni teknika tal-atleti tagħhom, għall-parteċipazzjoni tal-assoċjazzjonijiet u federazzjonijiet nazzjonali fil-logħob hekk deċiż mill-Kumitat Olimpiku Malti u għal xogħol ta' amministrazzjoni tal-Kumitat Olimpiku Malti. Dawn l-ammonti jeskludu s-salarji. Il-ftehim jgħid ukoll li Sport Malta se tkun qed tagħmel l-almu tagħha biex tibda tirrinova faċilitajiet sportivi eżistenti u jiżviluppa oħrajn ġodda. Dan bil-għan li dawn ikunu qed jintużaw għal-logħob tal-pajjiżi żgħar tal-2023 li Malta, permezz tal-Kumitat Olimpiku Malti se tkun qed taspira li tospita. Sport Malta se tagħmel sforz ukoll biex tipprovdi lill-KOM b'faċilitajiet adekwati biex ikollha uffiċini ġodda li għandhom jinkludu wkoll mużew tal-KOM. Iċ-Ċermen ta' Sport Malta Luciano Busuttil fisser mal-gazzetta KullĦadd li dan il-ftehim itejjeb fuq oħrajn ta' qablu. "Lura fl-2014 għamilna kuntratt mal-Kumitat Olimpiku Malti biex nagħtu assistenza peress li kienu ġejjin il-logħob tal-Commonwealth u l-Olimpjadi ta' Rio fl-2016. Dak iż-żmien kienu madwar €300,000 fis-sena. Wara li skada l-kuntratt għamilna wieħed ġdid li hu iktar b'saħħtu." Busuttil qal li Sport Malta ħadet din id-deċiżjoni biex ikun hemm konsistenza fl-għajnuna lill-Kumitat Olimpiku Malti u dan tjieb fuq xewqa tal-Kumitat Olimpiku. "Dan apparti skemi oħra li noffru lill-atleti," temm jispjega Busuttil.